b'\n_START_ARTICLE_\nCesar Tenmu\n_START_SECTION_\nTradicionalna zgodba\n_START_PARAGRAPH_\nTenmu je bil najmlaj\xc5\xa1i sin cesarja D\xc5\xbeomeja in cesarice Kogjoku ter mlaj\xc5\xa1i brat cesarja Tend\xc5\xbeija. Ob rojstvu se je imenoval princ Oama (\xe5\xa4\xa7\xe6\xb5\xb7\xe4\xba\xba\xe7\x9a\x87\xe5\xad\x90 Oama no od\xc5\xbei). Nasledila da je cesarica D\xc5\xbeito, njegova ne\xc4\x8dakinja in \xc5\xbeena. Med vladanjem njegovega starej\xc5\xa1ega brata, cesarja Tend\xc5\xbeija, je bil prisiljen v poroko z mnogimi njegovimi h\xc4\x8derami, saj je cesar verjel, da bo tako izbolj\xc5\xa1al politi\xc4\x8dne vezi med bratoma. Te ne\xc4\x8dakinje so bile princesa Unonosarara (cesarica D\xc5\xbeito), princesa Ota, princesa Oe in princesa Niitabe. Imel je tudi druge dru\xc5\xbeice, ki so bile h\xc4\x8derke pomembnih dvorjanov._NEWLINE_Tenmu je imel veliko otrok, vklju\xc4\x8dno s kronskim princem Kusakabejem, princi To\xc4\x8dijem, Ocujem in Otom\xc2\xa0(s princeso Unonosararo) ter princem Tonerijem, urednikom Nihon \xc5\xa0okija\xc2\xa0in o\xc4\x8detom cesarja D\xc5\xbeunnina. Preko princa Kusakabeja je imel 4 potomce cesarje. Cesar Koken je bil zadnji vladar v njegovi liniji.\n_START_SECTION_\nBudizem\n_START_PARAGRAPH_\nLeta 675 je prepovedal u\xc5\xbeivanje \xc5\xbeivalskega mesa (konj, govedo, pes, opica, ptica) od 1. aprila do 30. septembra vsako leto zaradi vplivov budizma.\n_START_SECTION_\nPolitika\n_START_PARAGRAPH_\nV Nihon \xc5\xa0okiju\xc2\xa0je cesar opisan kot velik inovator, a je nevtralnost pisca vpra\xc5\xa1ljiva, saj so pisanje nadzorovali cesarjevi potomci. Vseeno pa je jasno, da je Tenmu pove\xc4\x8da vpliv cesarskega prestola in imenoval lastne sinove na najvi\xc5\xa1je polo\xc5\xbeaje v vladi, kar je manj\xc5\xa1alo mo\xc4\x8d tradicionalnih klanov Otomo in Soga. Obnovil je sistem dednih nazivov\xc2\xa0kabane,\xc2\xa0a je nekatere opustil. Omi in Murad\xc5\xbei, najvi\xc5\xa1ja naziva iz prej\xc5\xa1njega sistema, sta izgubila na pomenu v novem osemstopenjskem kabaneju. Vsak klan je dobil novi kabane\xc2\xa0glede na bli\xc5\xbeino cesarski dedni liniji in zvestobi Tenmuju._NEWLINE_Tenmu je sku\xc5\xa1al ohraniti ravnovesje mo\xc4\x8di med sinovi. Neko\xc4\x8d naj bi skupaj potovali v Jo\xc5\xa1ino, kjer jih je prosil, naj sodelujejo in se ne vojskujejo med seboj. To se je izkazalo za neu\xc4\x8dinkovito: princ Ocu je bil po o\xc4\x8detovi smrti usmr\xc4\x8den zaradi izdaje._NEWLINE_Cesarjeva zunanja politika je bila naklonjena kraljestvu Silla, ki je leta 676 prevzelo nadzor nad Korejskim polotokom. Po zdru\xc5\xbeitvi Koreje je cesar Tenmu prekinil diplomatske stike s kitajsko dinastijo Tang, da bi ohranil dobre odnose s Sillo._NEWLINE_Tenmu je uporabljal verske strukture za ve\xc4\x8danje avtoritete prestola. Utrdil je povezavo med cesarsko hi\xc5\xa1o in Velikim sveti\xc5\xa1\xc4\x8dem Ise (posve\xc4\x8denem boginji cesarskih prednikov Amaterasu). Svojo h\xc4\x8derko princeso Oku je poslal za sajo (novoustanovljeni polo\xc5\xbeaj) sveti\xc5\xa1\xc4\x8da Ise. Iz dr\xc5\xbeavne blagajne so financirali praznovanje mnogih festivalov. Pokazal je naklonjenost budizmu in dal zgraditi ve\xc4\x8d ve\xc4\x8djih templjev in samostanov. Re\xc4\x8deno je, da je vsako gospodinjstvo poprosil, naj zgradijo sveti\xc5\xa1\xc4\x8de s podijem (ti. bacudan), na katerega naj polo\xc5\xbeijo sliko Bude in sutro, da bi lahko izvajali dru\xc5\xbeinsko \xc4\x8da\xc5\xa1\xc4\x8denje. Po drugi strani je budisti\xc4\x8dne sve\xc4\x8denike, menihe in nune nadzorovala dr\xc5\xbeava in nih\xc4\x8de ni mogel postati sve\xc4\x8denik brez njihovega dovoljenja. To je prepre\xc4\x8devalo nastajanje kultov in spreminjanje kmetov v sve\xc4\x8denike.\n_START_SECTION_\n\xc4\x8cas Tenmujeve vladavine\n_START_PARAGRAPH_\nLeta cesarjeve vladavine sovpadajo samo z enim imenom ere - nengojem, ki je bil razgla\xc5\xa1en v zadnjih mesecih njegove vladavine pod imenom \xc5\xa0u\xc4\x8do.'